Pasgebore babaseun in veld gelosParamedici by die baba. Foto: ER24 ŉ Pasgebore babaseun is Woensdag in ŉ stuk veld in Pietermaritzburg in KwaZulu-Natal gevind. Volgens Chitra Bodasing, woordvoerder van ER24, het ŉ voetganger op die baba aan die onderkant van ŉ wal afgekom en die polisie ontbied. Die baba was met ŉ kombers toegegooi. “Die baba was skaars ŉ paar ure oud en hy was koud. Hy het geen sigbare beserings gehad nie. Paramedici het dadelik begin om hom warm te maak.” Die baba is na ŉ nabygeleë hospitaal geneem vir verdere behandeling en waarneming. “Na wat vasgestel kon word, is die baba ŉ paar meter gelos van waar hy gebore is. Hy weeg net onder 3 kg.” Die polisie ondersoek die voorval.